stanford-oval/wikipedia huggingface dataset:
דניאל לסקר
ספריו > בעריכתו

עם חגי בן-שמאי, עלי עשור,  דברי הוועידה העשירית של חברה לחקר התרבות הערבית-היהודית של ימי-הביניים, באר-שבע, 2008.
עם אורי ארליך וחיים קרייסל, על פי הבאר,  מחקרים בהגות יהודית ובמחשבת ההלכה, מוגשים ליעקב בלידשטיין, באר-שבע, 2008.
עם דן י. שפירא,  קראי מזרח אירופה בדורות האחרונים, ירושלים, 2011.
מחשבת ישראל ואמונת ישראל, באר-שבע, 2012.
דקר בולבוסין

| דקר בולבוסין |
| --- | --- |
 דקר בולבוסין שלצידו דבקיים ביוהאנסבורג, דרום אפריקה
מצב שימור
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: מקריני סנפיר
מחלקה:: מקריני סנפיר
סדרה:: דקראים
תת־סדרה:: דמויי-דקר
משפחה:: דקריים
סוג:: דקר
מין:: דקר בולבוסין
שם מדעי
 Epinephelus tukula
תחום תפוצה


דַּקַּר בֻּלְבּוּסִין (שם מדעי: Epinephelus tukula) הוא מין של דג מקבוצת הדקרים שבמשפחת הדקריים החי במימי האזור האינדו פסיפי בין חופי אפריקה הדרומית, מזרח אפריקה ומדגסקר עד לחופי אוסטרליה ויפן במזרח. הדג מצוי גם בים סוף.
מאפיינים

אורכו של דקר זה יכול לעלות על 2.6 מטר ומשקלו עולה על 110 ק"ג. הוא בעל קשקשים אפורים כשגופו מכוסה בכתמים אפורים כהים עד שחורים החל מאחורי פתחי הזימים הגדולים שלו. הדקר בעל לסתות גדולות וחזקות ושפתיים בשרניות הפונות קדימה ובתוכם שורות של שיניים חדות המעוצבות להריגה. המצח מוגבה והסנפירים קצרים יחסית ואינם פרוקים. הזנב שרירי ועוזר לדג להאיץ לטווח קצר, בדרך כלל במרדף מתוך מארב לטרף.
הדקר מצוי רוב זמנו בשוניות אלמוגים ובחוליות בקרבת החוף. זהו דג טורף הניזון מלהקות דגים קטנים, סרטנים, רכיכות כמו דיונונים וגם מבטאים קטנים. הוא פוער את לסתו כדי לחטוף טרף במהירות. לעיתים דקרים ממתינים לטורפים נוספים כמו כרישונים לבני קצוות הדוחקים דגים החוצה מחרכי אלמוגים ועט על הדגים. הדקר מצוי ביחסי הדדיות עם דגי נקאי המנקים את שיניו.
הדקר נידוג בידי אנשים למאכל, בעיקר לחופי דרום-מזרח אסיה. לא ברור כמה הדיג משפיע על אוכלוסייתו. נכון להיום, מצב שימורו הוא: "ללא חשש".
הערות שוליים

↑  דקר בולבוסין באתר הרשימה האדומה של IUCN
↑  דקר בולבוסין במילון בעלי חיים: דגי הגרם (תשע"ב), 2012, באתר האקדמיה ללשון העברית
דוד סוסלן

| --- | --- |
 לידה:  המאה ה־12 
 פטירה:  1207 
 מדינה:  הממלכה הגאורגית המאוחדת
 בן או בת זוג:  תמר, מלכת גאורגיה 
 חתימה:   
 
דוד סוסלן (גאורגית: დავით სოსლანი, דַוית סוֹסלַני) (מת בשנת 1207) היה נסיך אלאני והמלך המלווה של הממלכה הגאורגית המאוחדת, כבעלה השני של המלכה השולטת תמר, שנישאה לו בסביבות 1189. הוא נודע בעיקר בזכות מבצעיו הצבאיים בתקופת המלחמות הגאורגיות כנגד שכניהם המוסלמים.
מקור

דוד סוסלן היה חבר בית המלוכה ששלטה בממלכת אלניה, ממלכה נוצרית אורתודוקסית בצפון הקווקז, שאצולתה הרבתה בנישואי תערובת עם שושלת בגרטיוני מגאורגיה. על פי מקורות מאוחרות יותר, שנכתבו בתקופת שלטונו של גיאורגי הרביעי לשה, בנם של תמר ודוד סוסלן (1212-1223), מיוחס מוצאו של דוד במעורפל כצאצא לבית בגרטיוני.
גרסה אחרת למוצא שושלת בגרט נמצאה מאוחר יותר בשני כתבים מהמאה השמונה עשרה של ההיסטוריון, הנסיך וחושטי בגרטיוני, שהתייחס לדוד סוסלן כצאצאו של גיאורגי הראשון (1014-1027) ואשתו האלנית, אלדה ובנם דמטרה (דמטריוס), טוען אומלל לכתר הגאורגי, שבנו דוד הוכרח על ידי בגרט הרביעי לגלות לאלניה. על פי וחושטי, דוד וצאצאיו, אטון וג'דרון, נישאו למשפחת בית המלוכה האלני, והפכו ל"מלכי האוסים (אוסטים)". ג'דרון זה, על פי וחושטי, הוא אביו של סוסלן. תיאור זה של השתלשלות העניינים מקבל מהימנות על פי מספר היסטוריונים גאורגיים. אף על פי זאת, סוגיית מקור הגנאלוגי של סוסלן נותר שנוי במחלוקת.
פיסקה מעניינת מהחיבור הגאורגי האנונימי, מהמאה השלוש עשרה, "היסטוריה ושבחים של שליטים", מציינת כי דוד היה תחת חסותה של הנסיכה הגאורגית רוסודן, בתו של דמטרה הראשון, דודתה של תמר מצד אביה, והגיע מ"צאצאי ("ძენი", "בני-") אפרים, שהיה אוסי נאה וחזק בקרב".
ההיסטוריון הגאורגי, קורנלי קקלידזה, מעלה את הסברה כי ייתכן שמשפחתו של סוסלן, "ה"אפרימידיסים", טענו כי הם מצאצאי אפרים מעשרת השבטים, ומשווה את האגדה המשפחתית לאגדה הבגרטידית, שמחשיבים את עצמם כצאצאי דוד המלך.
בשנת 1946, הארכיולוגית הצפון אוסטית, אבגניה פצ'לינה, הודיעה כי במהלך החפירות בקפלת נוזאל בערוץ ארדון, בצפון אוסטיה, היא גילתה, לכאורה, את קיברו של דוד סוסלן, שזוהה בכתובת שבקפלה בכתב אסומטברולי, והעלתה את הסברה כי ייתכן שדוד סוסלן היה ממשפחת צאראזון, שבט הרואי של הנוזאל הידועה במסורת הפולקלוריסטית של האוסטים. אולם היפותיזה זו לא התקבלה על ידי רוב ההיסטוריונים הגאורגיים, שהטילו ספק במסקנותיה.
המלך המלווה של גאורגיה

תמר נישאה לדוד סוסלן בארמון דידובה ליד טביליסי בין השנים 1187–1189, לאחר שהתגרשה מבעלה הראשון, הנסיך יורי בוגוליובסקי מרוס של קייב. רושם הרשומות הארמני, מחיטר גוש, דיווח בחיבורו "אישקאראקאן" ("דברים שראוי להזכירם") כי תמר "נישאה לאיש מהממלכה האלאנית, קרוב משפחתה מצד אימה, ששמו סוסלן, נקרא דוד לאחר שעלה לכס המלכות".
מעמדו של דוד סוסלן כמלך מלווה, כמו גם דמותו באומנות של ימי הביניים, דמותו המופיעה על מטבעות, הוכתב בדקדקנות לסיפוק הצורך בדמות מלך גברית, אבל נותר שליט נחות, שמלכותו נבעה מסמכויותיה של תמר, ולא היה בעל סמכות עצמאית.
דוד תמך בנמרצות במדיניות ההתפשטות של תמר והיה אחראי במידה רבה להצלחות הצבאיות של הממלכה הגאורגית. כל המקורות הגאורגיים מימי הביניים חד-משמעיים לגבי יופיו, כישרונו הצבאי, אומץ ליבו ונאמנותו לתמר. בשנות התשעים של המאה השתים עשרה, הוביל דוד את הגאורגים לפשיטה על ברדה (Bərdə), תאודוסיופוליס, גר'ארקוניק (Գեղարքունիք), באילאקאן (Beyləqan) וגנג'ה. ניצחונותיו על האילדגיזים של אזרבייג'ן בקרב שמקור (1 ביוני 1195), ועל הסלג'וקים של סולטנות רום בקרב בסיאן (1203), הבטיח את מעמדה של הממלכה הגאורגית במזרח ובמערב הקווקז. זמן קצר לאחר מכן הוא נהרג בסביבות שנת 1207.
ילדים

לתמר ודוד היו שני ילדים שהפכו מאוחר יותר למלכי הממלכה הגאורגית המאוחדת:
גיאורגי הרביעי לשה (1212-1223)
רוסודן (1223-1245)
הערות שוליים

1 2 3  מלך מלווה (king consort) - הוא תואר שניתן במונרכיה לבעלה של מלכה שולטת (Queen regnant), שהחזיקה בפועל בכל הסמכויות המונרכיות
1 2  אגוסטי אלמאני (2000), מקור האלאנים: אוסף קריטי, עמ'321, ISBN 9004114424, (באנגלית)
↑  אוֹבסֶתי או אוֹסֶתי על פי המקורות הגאורגיים, ומכאן שמה של אוסטיה, אוסתי
↑  דונדואה וברדזנישווילי, "חיי תמר המלכה (הערות)", (ברוסית)
↑  Пчелина, Е. Г. «Нузальская церковь – место погребения Давида Сослана». Растизинад №115: 1946
↑  דוד, כמו שמות תנכיים אחרים, היה מועדף על הבגרטידים משום טענתם להיותם נצר לדוד המלך. כמו עבור סוסלן, השם הזה הוא אחד משמות הגיבורים הראשיים בסגה האפית של נארט מצפון הקווקז
↑  אנתוני איסטמונד (1998), דימויים מלכותיים בגאורגיה של ימי הביניים, עמ' 135–137, ISBN 0271016280, (באנגלית)
↑  א.א. ואסילייב (1936), יסוד האימפריה של טרפזונטס (1204-1222), כרך 11 מספר 1 עמ' 13, (באנגלית)
הגנאלוגיה של דוד סוסלן על פי וחושטי
דיו (להקה)

| --- | --- |

 תקופת הפעילות:  1982–2010 (כ־28 שנים)
 סוגה:  הבי מטאל 
 חברת תקליטים:  איגל רקורדס 
 www.ronniejamesdio.com
 פרופיל ב-IMDb
 חברים
 רוני ג'יימס דיו 
 
דיו (באנגלית: Dio) הייתה להקת הבי מטאל שנוסדה באוקטובר 1982, על ידי חברי להקת בלאק סבאת' לשעבר, ויני אפיס ורוני ג'יימס דיו. והתפרקה לאחר מות דיו ב-2010, דיו טען שהוא מעולם לא התכוון להתחיל קריירת סולו אלא להקים להקה חדשה.
את מתן השם Dio ללהקה ניתן להסביר מנקודת ראות פרסומית, שכן השם היה כבר מוכר מאוד באותה תקופה, ותרם לפרסום הלהקה החדשה.
יש הטוענים שעל ידי סיבוב ב-180 מעלות של הלוגו של הלהקה ניתן לראות כי נוצרת המילה Devil, למרות שהנושא נדון בהרחבה, סולן הלהקה רוני ג'יימס דיו עמד על כך שאינו מצליח לראות זאת, והוא גם מעולם לא התכוון לכך שלוגו הלהקה יצור את המילה הזו.
בנוסף לרוני ג'יימס האחראי על הקלידים והשירה וויני אפיס על התופים, בלהקה היו גם ויויאן קאמפבל (Vivian Campbell) המנגן על גיטרה וג'ימי ביין (Jimmy Bain) שמנגן על בס.
דיסקוגרפיה

Holy Diver (1983)
The Last in Line (1984)
Sacred Heart (1985)
Dream Evil (1987)
Lock Up the Wolves (1990)
Strange Highways (1993)
Angry Machines (1996)
Magica (2000)
Killing the Dragon (2002)
Master of the Moon (2004)
Intermission (1986)
Inferno: Last in Live (1998)
Evil or Divine – Live in New York City (2003)
Holy Diver – Live (2006)
At Donington UK: Live 1983 & 1987 (2010)
Finding The Sacred Heart: Live In Philly 1986 (2013)
Live in London, Hammersmith Apollo 1993 (2014)
דקר המכמורת

| דקר המכמורת |
| --- | --- |
 
מצב שימור
 מצב שימור: קרוב לסיכון קרוב לסיכון (NT) 
מיון מדעי
ממלכה:: בעלי חיים
מערכה:: מיתרניים
על־מחלקה:: מקריני סנפיר
מחלקה:: מקריני סנפיר
סדרה:: דקראים
תת־סדרה:: דמויי-דקר
משפחה:: דקריים
סוג:: דקר
מין:: דקר המכמורת
שם מדעי
 Epinephelus aeneus ‏סנט-אילר, 1817

דקר המכמורת (שם מדעי: Epinephelus aeneus), או בשמו העממי לוקוס לבן, הוא דג גרמי מסוג דקר. נחשב לדג מאכל מבוקש ובעל טעם משובח, אוכלוסייתו קרובה לסיכון בשל דיג יתר.
מאפיינים

תחום תפוצתו בדרום הים התיכון ובמזרח האוקיינוס האטלנטי לאורך מערב חופי אפריקה ועד דרום אנגולה, חי בעומקים 20 עד 200 מטר. אורכו הממוצע 60 ס"מ ובאורך מרבי 120 ס"מ, ככל הידוע מגיע למשקל מרבי של 25 ק"ג. כל דגי דקר המכמורת מתבגרים כנקבות, ומאוחר יותר חלקם ישנו את מינם לזכרים בתהליך הנקרא דיכוגמיה. ניתן להבדיל בינו לבין דקר אלכסנדרוני בהיעדר פסים כהים על מכסה הזימים המשולשים בצורתם. דייגים באזורינו מכנים אותו בשם העממי לוקוס לבן מאחר שהוא בהיר יותר למראה מסוגי הדקר בים התיכון של ישראל.
כהתנהגות טיפוסית לסוגי הדקר הם חיים בכוכים ומשוטטים במהלך היום. בוגרים נמצאים בסביבה סלעית או בקרקעית בבוצת חול, צעירים נמצאים בלגונות חוף או בשפכי נהרות. באזור הים התיכון נקבות יגיעו לבגרות מינית בגיל 5 עד 7 שנים, בערך במשקל 4 ק"ג ובאורך של בין 50 ל 60 ס"מ. בדרך כלל הנקבות יחליפו את מינם לזכרים בהגיעם למשקל 9 ק"ג, אולם ישנם זכרים קטנים יותר (3 עד 5 ק"ג). בניסויים שנעשו בשבי הנקבות יצרו בין 750,000 ל-1,200,000 ביצים כש- 80% מהם היו מופרות. גילו של דג המכמורת שנתפס בתוניס בשנת 1983 במשקל 25 ק"ג ובאורך 115 ס"מ הוערך ב-17 שנה.
ניתוח מספר פרטים של דקר המכמורת ממימי מערב אפריקה מעלה כי תזונתו כוללת דגים (58%), טרפידים (21%), סרטנים (10%) ודיונונים ותמנונאים (סילוניות) 10%. באזור סנגל הגירתו העונתית של הדג מושפעת מעליית מי העומק.
הדג מבוקש ביותר בשוקי מערב אפריקה ואף בישראל על אף מחירו הגבוה יחסית. לפי הערכות איגוד הIUCN, משנת 1971 ועד 1999 חלה ירידה באזורים מסוימים של בן 80% ל-90% באוכלוסייה בשל דיג יתר, הדג נלכד במגוון ציוד וסגנונות דיג, כולל דייג מכמורת תעשייתי אולם שיטת דיג זו אחראית ל 27% מהלכידות. נעשו ניסויים מוצלחים להכניס את הדג לחקלאות ימית, וארגון IUCN מדווח על ניסויים מוצלחים במיוחד עם הדג בישראל..
ראו גם

דקר הסלעים
דקר אלכסנדרוני
דקר חיפני
הערות שוליים

↑  דקר המכמורת באתר הרשימה האדומה של IUCN
↑  IUCN, ,Epinephelus aeneus
דרור יקרא

הפיוט "דרור יקרא" בנוסח יהדות גאורגיה בביצוע שבת שותא יעקבשוילי
"דְּרוֹר יִקְרָא" הוא פיוט לשבת, שחיבר דונש בן לברט בימי הביניים בספרד.
הפיוט הפך פופולרי בקהילות ישראל השונות ונחשב לאחד הפיוטים החביבים ביותר בקהילות ישראל בכל התקופות וחוברו לו לחנים רבים. חלקם 'אימוץ' של לחנים קיימים ו'הלבשתם' על הפיוט.
שמו של מחבר הפיוט, דונש חתום באקרוסטיכון כמה מהבתים: הראשון, השני, השלישי והשישי.
הפיוט

| בתי השיר | מקורות המשובצים בפיוט |
| --- | --- |
דְּרוֹר יִקְרָא לְבֵן עִם בַּת.  וְיִנְצָרְכֶם כְּמוֹ בָבַת.  נְעִים שִׁמְכֶם וְלֹא יֻשְׁבַּת.  שְׁבוּ נוּחוּ בְּיוֹם שַׁבָּת:: וּקְרָאתֶם דְּרוֹר בָּאָרֶץ לְכָל יֹשְׁבֶיהָ (ספר ויקרא, פרק כ"ה, פסוק י')  לֹא תַעֲשֶׂה כָל מְלָאכָה אַתָּה וּבִנְךָ וּבִתֶּךָ (ספר שמות, פרק כ', פסוק ט')  "כִּי הַנֹּגֵעַ בָּכֶם נֹגֵעַ בְּבָבַת עֵינוֹ" (ספר זכריה, פרק ב', פסוק י"ב)  "שְׁבוּ אִישׁ תַּחְתָּיו אַל יֵצֵא אִישׁ מִמְּקֹמוֹ בַּיּוֹם הַשְּׁבִיעִי" (ספר שמות, פרק ט"ז, פסוק כ"ט)  וַיָּנַח בַּיּוֹם הַשְּׁבִיעִי (ספר שמות, פרק כ', פסוק י')
דְּרוֹשׁ נָוִי וְאוּלָמִי.  וְאוֹת יֶשַׁע עֲשֵׂה עִמִּי.  נְטַע שׂוֹרֵק בְּתוֹךְ כַּרְמִי.  שְׁעֵה שַׁוְעַת בְּנֵי עַמִּי:: עֲשֵׂה עִמִּי אוֹת לְטוֹבָה (ספר תהלים, פרק פ"ו, פסוק י"ז)  "וְאָנֹכִי נְטַעְתִּיךְ שֹׂרֵק" (ספר ירמיהו, פרק ב', פסוק כ"א)  כִּי כֶרֶם ה' צְבָאוֹת בֵּית יִשְׂרָאֵל וְאִישׁ יְהוּדָה נְטַע שַׁעֲשׁוּעָיו (ספר ישעיהו, פרק ה', פסוק ז')  הִנֵּה קוֹל שַׁוְעַת בַּת עַמִּי מֵאֶרֶץ מַרְחַקִּים (ספר ירמיהו, פרק ח', פסוק י"ט)
דְּרוֹךְ פּוּרָה בְּתוֹךְ בָּצְרָה.  וְגַם בָּבֶל (נ"א: אֱדוֹם) אֲשֶׁר גָּבְרָה.  נְתוֹץ צָרַי בְּאַף וְעֶבְרָה.  שְׁמַע קוֹלִי בְּיוֹם אֶקְרָא:: מִי זֶה בָּא מֵאֱדוֹם חֲמוּץ בְּגָדִים מִבָּצְרָה ... פּוּרָה דָּרַכְתִּי לְבַדִּי (ספר ישעיהו, פרק ס"ג, פסוק א')  "שְׁמַע ה' קוֹלִי אֶקְרָא" (ספר תהלים, פרק כ"ז, פסוק ז')
אֱלֹקים תֵּן בַּמִּדְבָּר הַר.  הֲדַס שִׁטָּה בְּרוֹשׁ (נ"א: בְּרֹאשׁ) תִּדְהָר.  וְלַמַּזְהִיר וְלַנִּזְהָר.  שְׁלוֹמִים תֵּן כְּמֵי נָהָר:: אֶתֵּן בַּמִּדְבָּר אֶרֶז שִׁטָּה וַהֲדַס וְעֵץ שָׁמֶן אָשִׂים בָּעֲרָבָה בְּרוֹשׁ תִּדְהָר וּתְאַשּׁוּר יַחְדָּו (ספר ישעיהו, פרק מ"א, פסוק י"ט)  לוּא הִקְשַׁבְתָּ לְמִצְו‍ֹתָי וַיְהִי כַנָּהָר שְׁלוֹמֶךָ (ספר ישעיהו, פרק מ"ח, פסוק י"ח)
הֲדוֹךְ קָמַי חַי אֵל קַנָּא.  בְּמוֹג לֵבָב וּבִמְגִנָּה (נ"א: וּבַמְגִנָּה).  וְנַרְחִיב פֶּה וּנְמַלֶּאנָּה.  לְשׁוֹנֵנוּ לְךָ רִנָּה:: "כִּי ה' קַנָּא שְׁמוֹ אֵל קַנָּא הוּא" (ספר שמות, פרק ל"ד, פסוק י"ד)  תִּתֵּן לָהֶם מְגִנַּת לֵב תַּאֲלָתְךָ לָהֶם (מגילת איכה, פרק ג', פסוק ס"ה)  הַרְחֶב פִּיךָ וַאֲמַלְאֵהוּ (ספר תהלים, פרק פ"א, פסוק י"א)  אָז יִמָּלֵא שְׂחוֹק פִּינוּ וּלְשׁוֹנֵנוּ רִנָּה אָז יֹאמְרוּ בַגּוֹיִם הִגְדִּיל ה' לַעֲשׂוֹת עִם אֵלֶּה (ספר תהלים, פרק קכ"ו, פסוק ב')
דְּעֵה חָכְמָה לְנַפְשֶׁךָ.  וְהִיא כֶתֶר לְרֹאשֶׁךָ.  נְצוֹר מִצְוַת קְדֹשֶׁךָ (נ"א: אֱלֹהֶיךָ)  שְׁמוֹר שַׁבָּת קָדְשֶׁךָ:: כֵּן דְּעֶה חָכְמָה לְנַפְשֶׁךָ (ספר משלי, פרק כ"ד, פסוק י"ד)  וַיָּשֶׂם כֶּתֶר מַלְכוּת בְּרֹאשָׁהּ (מגילת אסתר, פרק ב', פסוק י"ז)  וַעֲרוּמִים יַכְתִּרוּ דָעַת (ספר משלי, פרק י"ד, פסוק י"ח)  שָׁמוֹר אֶת יוֹם הַשַּׁבָּת לְקַדְּשׁוֹ (ספר דברים, פרק ה', פסוק י"א)
בתרבות המודרנית

הפיוט בוצע בסרט "השכונה שלנו" (1968).
דנה אינטרנשיונל הקליטה את השיר, והוציאה אותו כרצועה ה-11 באלבום האולפן השני שלה, אומפטמפה. בעקבות הקלטת השיר, התראיינה לידיעות אחרונות והצהירה: ”הקשר ליהדות הוא מאוד חשוב, וחבל שהצעירים היום לא מספיק קרובים אליה. שירי שבת הם דבר נפלא, שרתי אותם בבית, ואני יכולה לשיר אותם ולהתרגש מהם לא פחות מכל חזן מזוקן”. בשנת 1999 הקליטה גרסה נוספת ל"דרור יקרא" בשפה האנגלית, שנכללה באלבום הבין-לאומי שלה, Free.‏
הערות שוליים

↑  דרור יקרא, באתר Dana International community
↑  Release group “Umpatampa” by Dana International - MusicBrainz, musicbrainz.org
↑  Release group “Free” by Dana International - MusicBrainz, musicbrainz.org
| דנה אינטרנשיונל |
| --- | --- | --- |
| אלבומים • סינגלים • וידאוגרפיה • שירים | אלבומים • סינגלים • וידאוגרפיה • שירים |  |
| אלבומי אולפן | דנה אינטרנשיונל • אומפטמפה • איפיטמפה • מגנונה • חופשייה • יותר ויותר • החלום האפשרי • הכל זה לטובה |  |
| אלבומים אחרים | דיווה – האוסף • האלבום • אוסף הסינגלים • 101 כלבים דלמטים |  |
| ערכים קשורים | אירוויזיון 1998 • אירוויזיון 2011 • עופר ניסים • "דנה קמה" • "מחווה לדנה אינטרנשיונל" |  |
| דנה אינטרנשיונל – שירים |
| --- | --- | --- |
| דנה אינטרנשיונל | "פטה מורגנה" • "סמר-מר" • "מי שלא רוצה אותי" • "משחק הדמעות" • "No Alibi" • "ערוסה" • "Yes Sir, I Can Boogie" • "סעידה סולטנה" (2015) • "דנה אינטרנשיונל" • "ההצגה חייבת להמשך" |  |
| אומפטמפה | "לילה טוב אירופה" • "פטראנס" • "אני לא יכולה בלעדיך" • "ישנן בנות" • "Umpatampa" • "Qu'est-Ce Que C'est?" • "Right Now" •‏ "100% גבר" • "בתולה" • "Zomba" • "דרור יקרא" • "נוסעת לפטרה" |  |
| איפיטמפה | "אני רוצה לחיות" • "מי שלא רוקד עומד" • "פלאש גורדון" • "לילה טוב אירופה" • "דנה אינטרנשיונל" • "Qu'est-Ce Que C'est?" • "בתולה" |  |
| מגנונה | "מגנונה" • "Let Kiss" • "דון קיחוטה" • "יש בו אש" • "I'm Gonna Let" ‏• "Cinquemilla" • "מנפנפת" • "אות משמים" • "סיפור אהבתם של חס וחלילה" • "בוא" |  |
| דיווה – האוסף | "Power" • "שיר קדמשנתי (סקס אחר)" • "זמר שלוש התשובות" |  |
| חופשייה | "Dror Yikra (Traditional Prayer for Freedom)" •‏ "Free" • "מוכר הפרחים" • "Love Is All There Is" •‏ "Language of Love" • "עד סוף הזמן" • "La Vita è Bella" •‏ "Tease Me" •‏ "Glamorous" • "אני אוהבת" • "This Is the Night" •‏ "If You Don't Love Me The Way I Am" •‏ "Woman in Love" •‏ "Diva" |  |
| יותר ויותר | "ניצחתי" • "תן לחיות" • "אלף ימים של אהבה (קשר)" • "יותר ויותר" • "לקום בבוקר" • "אתה הורס" • "אתה הדי.ג'י. שלי" • "הרגשה טובה" • "שיר" • "בדרך אל החופש" • "הכל יהיה ורוד" • "ואחרי הכל" • "עד סוף הזמן" |  |
| החלום האפשרי | "עד היום" • "תחלום" • "תגיד לי, מי?" • "מכת חום (איי לה דיר לה דה דה)" • "החלום האפשרי" • "בסוף יהיה טוב..." • "רק לא היום" • "Gotta Move On" •‏ "Superman" • "סיפור קצר" • "ניצחתי" (גרסה אקוסטית) |  |
| הכל זה לטובה | "הכל זה לטובה" • "יום הולדת" • "בראשית" • "לא מאמינה" • "יאללה באלגן" • "סרט הודי" • "Love Boy" • "את מוכנה" • "איפה הלב" • "אתה ממגנט אותי" • "יום אחר" • "חורבות האהבה" |  |
| שירים אחרים | "Power" • "וזה לא מה ש..." • "במקום הכי נמוך בתל אביב" • "האם זו אהבה" • "עליי" • "Ding Dong" • "כשהגברים רוקדים" • "מה לעשות?" • "Loca" • "עיר שלמה" • "Down on Me" • "ילדים זה שמחה" • "אמונות קטנות" • "We Can Make It" • "רותי" • "יש לי אהבה (לה קוסטה)" • "נשארת איתך" • "Diva to Diva" •‏ "Just the Way You Are" • "מקהלה עליזה" • "אחלה גבר" • "לה קוקרצ'ה" • "Big D*** Energy" • "שקיעה אחת" |  |
| --- | --- |
בקרת זהויות :  MusicBrainz work: 7f33f3f7-92ca-4e26-b749-91e926e2c185
דיה שורקת

| דיה שורקת |
| --- | --- |

מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: עופות
סדרה:: דורסי יום
תת־סדרה:: תרופודה
משפחה:: נציים
תת־משפחה:: דיות
סוג:: דיה שורקת
מינים
 Haliastur indus  Haliastur sphenurus
שם מדעי
 Haliastur ‏סלבי, 1840

דיה שורקת (שם מדעי: Haliastur) הוא סוג של עופות דורסים ממשפחת הנציים הקרובים לדיה. בני הסוג חיים בטבע בדרום-מזרח אסיה ובאוסטרליה באזורים חמימים. הם בולטים בגווני נוצותיהם האדמוניות ובקולם השרקני הגבוה.
מינים

דיה שרקנית (Haliastur sphenurus)
דיית ברהמיני (Haliastur indus)
דני בונדר

דני בונדר (נולד ב־7 בפברואר 1987) הוא כדורגלן עבר ישראלי ששיחק בעמדת המגן הימני, וכיום מאמן קבוצת הנוער של הפועל רעננה.
קריירה כשחקן

בונדר נולד בברית המועצות בשם דמיטרי בונדרב (ברוסית: Дмитрий Бондарев). בשנת 1990 עלה לישראל עם משפחתו, אשר השתכנה ביהוד. לאחר שנה עברה המשפחה להתגורר בקיבוץ גזית שבעמק יזרעאל, שם החל בונדר לשחק כדורגל בקבוצת הילדים של הקיבוץ. כשהיה בן 12 עבר לשחק בכפר כמא הסמוכה, בקבוצה שאומצה על ידי הפועל חיפה. בגיל 14 עבר לשחק בקבוצת "הכח אפק" שבקיבוץ אפק, ולאחר מכן הגיע למחלקת הנוער של הפועל תל אביב.
בונדר ערך את הופעת הבכורה שלו בקבוצה הבוגרת של הפועל תל אביב בגיל 17, במשחק מול מכבי פתח תקווה שנערך ב-3 בנובמבר 2004 במסגרת גביע הטוטו, ובמקביל המשיך לשחק בקבוצת הנוער. בקיץ 2006 הועלה בונדר לסגל הקבוצה הבוגרת על ידי מאמן הקבוצה יצחק שום. למרות גילו הצעיר (19), הספיק בונדר להופיע במדי קבוצתו בגביע אופ"א מול קבוצת דומז'אלה הסלובנית, ואף השתתף במשחקים האחרים של הקבוצה באירופה בעונת 2006/2007. במהלך העונה תפס מקום של קבע בהרכב קבוצתו ואף זכה עם הפועל תל אביב בגביע המדינה באותה עונה.
במהלך משחק ליגה נגד הפועל כפר סבא, נפגע פגיעה קשה ברצועות הברך ונאלץ לפרוש מהמשך המשחקים בעונת 2007/2008. לאחר שנפצע שוב במהלך עונת 2008/2009, לא מצא את מקומו בהרכב הפועל ועבר לעירוני קריית שמונה במסגרת עסקה בה קיבלה הפועל את עדן בן בסט, וקריית שמונה קיבלה את בונדר ועידן סרור בהשאלה.
בתחילת עונת 2009/2010 שב בונדר להפועל תל אביב, והתחרה על עמדת המגן הימני עם עומרי קנדה. בונדר היה שותף להישגיה הרבים של הקבוצה בעונה זו, עת סיימה את שלב הבתים של הליגה האירופית במקום הראשון, ובתום העונה זכתה בדאבל, תחת הדרכתו של המאמן אלי גוטמן. בינואר 2011 כבש את שערו הראשון אי פעם בקבוצת הבוגרים, בניצחון על הפועל אשקלון. בסוף עונת 2010/2011 זכה עם הקבוצה בגביע המדינה בפעם השנייה ברציפות.
לקראת עונת 2011/2012 הפך בונדר לשחקן חופשי, ועבר לשחק בקבוצת וולגה ניז'ני נובגורוד מליגת העל הרוסית. בעונתו הראשונה שותף ב-14 משחקי ליגה, אך לאחר מכן איבד את מקומו בסגל הקבוצה, ובפברואר 2013 שוחרר מהמועדון.
ב-4 בספטמבר 2014, עקב פציעות חוזרות ברצועה הצולבת, הודיע בונדר על פרישה ממשחק פעיל.
קריירה כשחקן > קריירת נבחרות

כשהיה בן 20 בלבד, נכלל בונדר בסגל נבחרת ישראל לאחר זימון של מאמן הנבחרת, דרור קשטן, במרץ 2007. בקיץ 2007 שיחק עם הנבחרת הצעירה באליפות אירופה בכדורגל עד גיל 21, ובסך הכל רשם ארבע הופעות במדי הנבחרת הצעירה.
ב-2 בספטמבר 2010 ערך את הופעת הבכורה שלו בנבחרת הבוגרת, במשחק מול נבחרת מלטה באצטדיון רמת גן במסגרת מוקדמות יורו 2012. במהלך הקמפיין שותף בחמישה משחקים, ובסך הכל ערך שבע הופעות במדי הנבחרת, האחרונה ב-11 באוקטובר 2011, במשחק הגומלין מול מלטה בחוץ.
קריירה כמאמן

בעונת 2015/2016 שימש בונדר כעוזר מאמן בקבוצת הנוער של הפועל תל אביב, ובקיץ 2016 מונה למאמן קבוצת הנוער של הפועל רעננה וזכה בגביע המדינה לנוער עם הקבוצה. בקיץ 2017 מונה לעוזר מאמן בקבוצה הבוגרת של הפועל רעננה. באוקטובר 2017, לאחר פיטוריו של המאמן גיא לוי, החל בונדר לשמש כמאמן הקבוצה עד החתמתו של מנחם קורצקי.
תארים כשחקן

אליפות: 2009/2010
גביע המדינה: 2006/2007, 2009/2010, 2010/2011
הערות שוליים

↑  מוטי פשכצקי, ‏דני בונדר חתם לשלוש עונות בנובוגורוד, באתר ערוץ הספורט, 28 במאי 2011
↑  דני בונדר הודיע על פרישה מכדורגל בגיל 27, באתר וואלה, 4 בספטמבר 2014
דקר אלכסנדרוני

| דקר אלכסנדרוני |
| --- | --- |
 דקר אלכסנדרוני
מיון מדעי
ממלכה:: בעלי חיים
מערכה:: מיתרניים
על־מחלקה:: מקריני סנפיר
מחלקה:: מקריני סנפיר
סדרה:: דקראים
תת־סדרה:: דמויי-דקר
משפחה:: דקריים
סוג:: דקר
מין:: דקר אלכסנדרוני
שם מדעי
 Epinephelus costae

דקר אלכסנדרוני (שם מדעי: Epinephelus costae; שם עממי: לוקוס חפש) הוא דג גרמי מסוג דקר. כמו יתר הדגים מסוג זה נחשב לדג מאכל מבוקש ובעל טעם משובח. למרות שתפוצתו נרחבת אין נתונים אודות מצב האוכלוסייה של דג זה, אולם ידוע שסוגי הדקר השונים נמצאים בסכנה עקב ביקוש לבשרם ודיג מסחרי.
דקר אלכסנדרוני נמצא במזרח האטלנטי מפורטוגל דרומה עד מרכז חופי אנגולה, כולל האיים הקנריים והים התיכון.
הדג חי קרוב לקרקעית בסביבה חולית, בוצית או סלעית. פרטים צעירים מתקבצים ללהקה של 20 עד 80 פרטים. דקר אלכסנדרוני הוא דג טורף הניזון מדגים, סוגי רכיכות כגון תמנונים ודיונונים, וסרטנים.
ידוע כי נקבות באורך 47 ס"מ מייצרות 879,000 אלף ביצים. הדג חוזר בכל שנה לאותו אתר השרצה. הביצים והפגיות גודלו בהצלחה במעבדות בקרואטיה ונעשים שם ניסיונות לגדל דג זה במסגרת חקלאות ימית לצורך שיווק מסחרי כדג מאכל.
ידוע כי דקר אלכסנדרוני אינו מסתגל בצורה טובה כדג נוי לאקווריומים.
שימור בישראל

בדצמבר 2020 קיימה השרה גילה גמליאל שימוע ציבורי הדן בהגנה על דקר אלכסנדרוני ודקר הסלעים, שבהחלטה קודמת של השר זאב אלקין מ-2018 לא נכללו ברשימת המינים המוגנים עקב לחץ מצד סוחרים שפרנסתם עשויה להיפגע מכך, והחליטה להכריז עליהם כמינים מוגנים. באופן זמני לשנה.
בשנת 2021 הכריזה השרה גילה גמליאל על דקר אלכסנדרוני כמוגן באופן קבוע.
ראו גם

דקר הסלעים
דקר המכמורת
דקר חיפני
הערות שוליים

↑  היום יוכרע האם הלוקוס ירד מהצלחת באתר ישראל היום
↑  נעה פישר, הדקר האלכסנדרוני ודקר הסלעים ייכנסו לרשימת המינים המוגנים, באתר ynet, 11 בפברואר 2021
דונלד ריגל

דונלד ויין ריגל הבן (באנגלית: .Donald Wayne Riegle Jr; נולד ב-4 בפברואר 1938) הוא פוליטיקאי אמריקאי שכיהן כחבר הסנאט של ארצות הברית מטעם מדינת מישיגן בין השנים 1976–1995, וקודם לכן כנציג מחוז הקונגרס השביעי של מישיגן בבית הנבחרים של ארצות הברית.
ביוגרפיה

ריגל נולד ב-4 בפברואר 1938 בפלינט שבמישיגן. אביו, דונלד ויין ריגל האב, שירת כראש עיריית פלינט בשנים 1952–1954. את לימודיו הגבוהים רכש במכללה הקהילתית מוט ובאוניברסיטת מערב מישיגן. בשנת 1960 השלים לימודי תואר ראשון במנהל עסקים וכלכלה באוניברסיטת מישיגן־פלינט, וב-1961 קיבל תואר שני במימון מאוניברסיטת המדינה של מישיגן.
בשנת 1966 שכנע ריצ'רד ניקסון את ריגל לשוב למישיגן על מנת להתמודד אל בית הנבחרים של ארצות הברית. ריגל היה אז בן 28 ונחשב לרפובליקני מתון. ניקסון השתתף בגיוס כספים מוקדם למסע הבחירות של ריגל, ושיבח את נתוניו של ריגל בפני עיתונאים. בבחירות שנערכו באותה שנה גבר על יריבו הדמוקרטי ג'ון מאקי, ונבחר כנציג מחוז הקונגרס השביעי של מישיגן.
במהלך כהונתו בבית הנבחרים, ב-1973, הפך ריגל את עורו הפוליטי והצטרף לשורות המפלגה הדמוקרטית. בבחירות 1976 התמודד ריגל אל הסנאט של ארצות הברית, הפעם כדמוקרט. הוא ניצב בפני עמיתו הרפובליקני לבית הנבחרים, מרווין אש (אנ'), וגרף 52.46% מקולות הבוחרים. הסנאטור המכהן פיליפ הארט התפטר ממושבו ימים אחדים טרם סיום כהונתו בינואר 1977 על מנת להעניק לריגל יתרון בבכירותו, וריגל הושבע לתפקידו ב-30 בדצמבר 1976.
בשנים 1989–1995 ישב ריגל בראשות ועדת הבנקאות, השיכון והעניינים האורבניים של הסנאט של ארצות הברית. בפעולתו הראשונה כיושב ראש הוועדה הוביל ריגל את המאמצים לרפורמה בתעשיית החיסכון וההלוואות, שהביאו לכתיבת "חוק ההתאוששות, הרפורמה והאכיפה של מוסדות פיננסיים משנת 1989" ("FIRREA"). במהלך כהונתו נודע לשמצה כחלק מ"חמישיית קיטינג", חמישה סנאטורים שהואשמו בשחיתות, לצד הסנאטורים ג'ון גלן, ג'ון מקיין, אלן קרנסטון ודניס דיקונסיני.
לקראת בחירות 1994 היה ריגל אחד הסנאטורים הדמוקרטים הפגיעים ביותר הודות למעורבותו בפרשת קיטינג ולחוסר הפופולריות של נשיא ארצות הברית ביל קלינטון במישיגן. בספטמבר 1993 הודיע ריגל במליאת הסנאט כי אין בכוונתו להתמודד לתקופת כהונה רביעית. כהונתו בסנאט תמה בראשית ינואר 1995.
במהלך הבחירות המקדימות לנשיאות ארצות הברית במפלגה הדמוקרטית 2020 ובאלו שהתקיימו ב-2016, הביע ריגל את תמיכתו בסנאטור ברני סנדרס.
הערות שוליים

↑  ויליאם ג'. איטון, Riegle Is 3rd Keating Case Senator to Not Seek Office, באתר לוס אנג'לס טיימס, 29 בספטמבר 1993 (באנגלית)
↑  דונלד ו. ריגל, Bernie Sanders fights for working families: Sen. Don Riegle, באתר USA Today‏, 3 במרץ 2020 (באנגלית)
| --- | --- |
בקרת זהויות :  NLI: 987007281734405171  ISNI: 0000 0000 3888 6442  LCCN: no91007047  NARA: 10573666  SUDOC: 057271356  US Congress: R000249  VIAF: 56173585   WorldCat (עם VIAF): 56173585